Dostál, Ondrej, poslanec NR SR (2024-02-15):
Nevyužijem celú polhodinu, ktorú by som mohol, ale chcem teda k tomuto návrhu zákona povedať, že zavádza sa ním register kandidátov do rôznych typov volieb, čo vnímam ako pozitívne opatrenie, že na jednom mieste budú dostupné informácie pre rôzne typy volieb o kandidátoch a údajoch, ktoré predkladajú v rámci kandidátnych listín a ktoré sa potom zverejňujú v rámci, v rámci hlasovacích lístkov alebo na rôznych platformách, kde sa, kde sa to zverejňuje. Teraz to bude na jednom mieste. Bude to, bude to prehľadnejšie a myslím si, že takéto niečo malo byť hotové už dávno, lebo je to dôležitá vec z hľadiska informovanosti voličov o tom, kto kandiduje v ich obci, v ich meste, v samosprávnom kraji alebo v parlamentných voľbách. Najmä vo vzťahu ku komunálnym voľbám tieto... (zaznievanie gongu), najmä vo vzťahu ku komunálnym voľbám tieto informácie bývali častokrát roztrúsené na viacerých miestach, napríklad v mestách ako Bratislava alebo Košice, takže hovorím, že vítam skutočnosť, že bude jeden register, ktorý bude verejne dostupný, resp. tá jeho časť, kde budú zverejniteľné údaje, bude verejne dostupná. V dôvodovej správe sa uvádza, že najväčší prínos tohto návrhu alebo tohto opatrenia bude nielen v informovanosti verejnosti a voličov, ale najmä v tom, že ako sa zjednoduší administratíva z hľadiska tlače hlasovacích lístkov. Ja teda z pohľadu občana a voliča sa domnievam, že významný prínos bude aj vo veci zlepšenia informovanosti, informovanosti voličov, lebo budú mať na jednom mieste informácie o kandidátoch, napríklad v komunálnych voľbách o kandidátoch vo všetkých obciach do všetkých úrovní samosprávy, čo teda v prípade parlamentných volieb nie je, nie je až taký problém dopátrať sa ku všetkým kandidátnym listinám a ku všetkým kandidátom, vo vzťahu ku komunálnym voľbám, ktoré sú teraz navyše spojené termínovo aj s voľbami do samosprávnych krajov, to niekedy problém, problém býva. Takže ešte raz, vnímam to ako pozitívny posun. Ale nedá mi pri tejto príležitosti, aby som nepripomenul tú paranoju, ktorá sa tu šírila pred parlamentnými voľbami, a tie konšpirácie, ktoré viedli dokonca až k zmene volebného zákona, s ktorou prišiel poslanec fašistickej strany REPUBLIKA pán Kočiš, ktorý, ktorý teda presadil zverejňovanie zápisníc okrskových komisií obcami spôsobom, ktorý bol ešte zbabraný pri hlasovaní, lebo tam nejako sa neodhlasovala zmena, ktorá sa, ktorá sa mala odhlasovať, a pritom od roku ´98 sa uskutočnilo na Slovensku veľké množstvo volieb, ale korektnosť čítania volieb bola spochybňovaná možno v nejakých menších obciach v komunálnych voľbách, ale vo vzťahu k parlamentným voľbám vždy to prebiehalo korektne aj zo strany volebných komisií, aj zo strany ministerstva vnútra, aj zo strany štatistického úradu, a to bez ohľadu na to, kto bol práve pri moci, kto ovládal ministerstvo vnútra, kto bol na čele, kto bol na čele štatistického úradu. Tieto inštitúcie si plnili svoje povinnosti tak, ako mali, a postupovali korektne. Napriek tomu časť opozície pred parlamentnými voľbami hrozila, že bude, že budú voľby sfalšované. No, ukázalo sa, že všetky tieto, všetky tieto upozornenia boli len konšpiráciami, aby som pripomenul slovo, ktoré tu opakovane v rozprave používa pán poslanec Michelko, keď hovoríme o návrhoch v oblasti, v oblasti kultúry a upozorňujeme na to, že v druhom čítaní tie návrhy môžu byť významne pozmenené a doplnené. Keby sme sa touto optikou mali pozrieť na konanie súčasnej vládnej koalície, tak mali by sme byť vážne znepokojení, že sa šéfom štatistického úradu stal pán Nemky, ktorý je viacnásobným poslancom, alebo bol viacnásobným poslancom za stranu SMER – sociálna demokracia, tak teraz by sme my mali začať šíriť, že ako je ohrozený priebeh prezidentských volieb, priebeh volieb do Európskeho parlamentu, keď na čele inštitúcie, ktorá spočítava, spočítava výsledky volieb, bude stáť stranícky, politický nominant strany SMER – sociálna demokracia, najsilnejšej, najsilnejšej vládnej strany. Ja som zatiaľ nezaznamenal, že by niekto, niekto s tým vyšiel, aj keď naozaj je nie úplne, úplne štandardné, aby straník poslanec išiel robiť do pozície šéfa štatistického úradu, čo je inštitúcia, kde by sa mala zachovať istá miera nezávislosti nielen z hľadiska volebného procesu, ale aj z hľadiska vykazovania napríklad ekonomických údajov. Grécko by mohlo rozprávať, ako to je, keď sa vykazujú štatistiky, ktoré nesedia, keď sa krajina dostane do, do dlhovej špirály, čo teda dúfam, že nebude prípad Slovenska, aj keď to, že sa vydávame gréckou cestou, isté signály tu sú. Okrem návrhu zaviesť register kandidátov vo voľbách a súvisiacich opatrení tento návrh, návrh vypúšťa aj jedno ustanovenie, ktoré tam vo volebnom zákone nedopatrením zostalo, respektíve sa tam dostalo nedopatrením v predchádzajúcom volebnom období, keď bola pripravená veľká novela, ktorá jednak upravovala podrobnejšie a lepšie a zefektívňovala voľbu poštou v parlamentných voľbách, ale aj zavádzala voľbu poštou vo vzťahu k prezidentským voľbám, na čo ale bolo potrebné zmeniť ústavu a keďže k zmene ústavy napokon neprišlo, tak, tak boli vypustené z vládneho návrhu novely všetky ustanovenia, ktoré sa týkali voľby poštou prezidentských, lebo tá sa nemohla zaviesť bez toho, aby sa zmenila, zmenila ústava, takže preto aj v blížiacich sa prezidentských voľbách nebude možná voľba poštou. S výnimkou toho jedného ustanovenia, na ktoré sa zabudlo a ktoré bolo novelou volebného zákona vtedy do volebného zákona doplnené a teraz bude z volebného zákona vypustené, čiže ide o legislatívno-technickú zmenu v podstate, ktorá sa mala udiať už v rámci druhého čítania minulý rok, neudiala sa, tak to teraz ministerstvo vnútra ide, ide napraviť, hoci skôr by som uvítal, ak by ministerstvo vnútra prišlo s iniciatívou, ako upraviť ústavu aj volebný zákon tak, aby voľba poštou bola možná nielen v parlamentných voľbách, ale aj v prezidentských voľbách a aj vo voľbách do Európskeho parlamentu. Samozrejme, že sa to nestíha v horizonte týchto volieb, ale myslím si, že tie nasledujúce ako prezidentské voľby, tak voľby do Európskeho parlamentu by mali byť možné už aj prostredníctvom voľby poštou. Ďakujem.